•Načrti za izvedbo ter ureditev spremljanja, ocenjevanja in poročanja

Države članice sprejmejo in objavijo predpise, potrebne za uskladitev s to direktivo, do 31. maja 2023. Šest mesecev po vsakih volitvah v Evropski parlament morajo države članice Komisiji poslati poročilo o uporabi te direktive. V enem letu po vsakih volitvah v Evropski parlament mora Komisija Evropskemu parlamentu in Svetu predložiti poročilo o uporabi te direktive in lahko predlaga morebitne potrebne spremembe. Komisija bo v dveh letih po volitvah v Evropski parlament leta 2029 opravila tudi lastno oceno uspešnosti Direktive, da bi združila informacije, zbrane v okviru poročil držav članic in srečanj evropske mreže za volilno sodelovanje.

•Obrazložitveni dokumenti

Sodišče je v sodbi z dne 8. julija 2019 in v nadaljnji sodni praksi pojasnilo, da morajo države članice pri uradnem obvestilu Komisiji o nacionalnih ukrepih za prenos zagotoviti dovolj jasne in natančne informacije ter za vsako določbo direktive navesti nacionalne določbe, ki zagotavljajo njen prenos.

•Natančnejša pojasnitev posameznih določb predloga

Pojasnjene so le določbe Direktive Sveta, ki naj bi se s tem predlogom spremenile.

1. Da bi se mobilnim državljanom EU olajšal dostop do informacij o volitvah, člen 12 določa višje standarde za zagotavljanje volilnih informacij tem državljanom. S predlogom se od držav članic zahteva, da imenujejo organe, ki bodo mobilne državljane EU, prebivajoče na njihovem ozemlju, pred njihovo registracijo in po njej proaktivno obveščali o pogojih in podrobnih pravilih za registracijo kot volivec ali kandidat za volitve v Evropski parlament, bodisi za volilne namene ali za namene, določene v Direktivi 2004/38/ES. To bi lahko vključevalo tudi zagotavljanje informacij in uporabo komunikacijskih sredstev, prilagojenih posebnim skupinam volivcev, kot so mladi volivci.

Da bi mobilni državljani EU bolje poznali in razumeli postopke in prakse za registracijo in udeležbo na volitvah v Evropski parlament, je v istem členu določeno, da morajo organi, ki jih imenujejo države članice, mobilnim državljanom EU, ki so se registrirali kot volivci ali kandidati, sporočiti specifične in prilagojene informacije o:

(a) statusu njihove registracije;

(b) datumu volitev ter kako in kje glasovati;

(c) ustreznih pravilih o pravicah in obveznostih volivcev in kandidatov, vključno s prepovedmi in nezdružljivostmi ter veljavnimi sankcijami v primeru kršitve volilnih pravil;

(d) načinih za pridobitev dodatnih informacij o organizaciji volitev, vključno s seznamom kandidatov.

V skladu z Uredbo (EU) 2018/1724 morajo države članice zagotoviti, da imajo uporabniki na nacionalnih spletnih straneh enostaven dostop do uporabniku prijaznih, točnih, ažurnih in dovolj izčrpnih informacij o udeležbi na volitvah v Evropski parlament. Države članice uporabljajo različna komunikacijska sredstva in kanale. Zato pobuda zaradi zagotavljanja doslednosti predvideva ustrezno razširitev zahtev glede kakovosti iz Uredbe (EU) 2018/1724, tako da bodo države članice uradne volilne informacije zagotavljale neposredno posameznim mobilnim državljanom EU.

Da bi se izboljšali dostopnost informacij in obveščenost, bodo morale države članice uporabljati uradni jezik države članice prebivanja in enega od uradnih jezikov EU, ki ga dobro razume največje možno število državljanov EU, ki prebivajo na ozemlju države članice. Pri tem se bodo lahko oprle tudi na portal Tvoja Evropa. Poleg kontaktnih podatkov, ki jih bodo morali v skladu s spremembami Direktive predložiti mobilni državljani EU, da se bodo lahko registrirali kot volivci in kandidati, bo ta državam članicam omogočal uporabo elektronskih kanalov za neposredno sporočanje informacij. Da bi se zagotovila vključujoča volilna udeležba, pobuda določa tudi zahteve glede dostopnosti informacij, ki se zagotavljajo invalidom in starejšim, za katere so bile navdih splošne pripombe Odbora Združenih narodov za pravice invalidov k členu 21 Konvencije Združenih narodov o pravicah invalidov.

2. Za zmanjšanje upravnih ovir, s katerimi se soočajo mobilni državljani EU, predlog (člena 9 in 10) uvaja standardizirane predloge za uradne izjave, določene v prilogah I in II, ki jih morajo predložiti mobilni državljani EU, da se lahko registrirajo kot volivci in kandidati. Da bi se olajšalo ugotavljanje identitete mobilnih državljanov EU v skladu z načelom točnosti iz člena 5(1)(d) splošne uredbe o varstvu podatkov, se trenutni podatki dopolnijo z osebno identifikacijsko številko, ki jo je izdala matična država članica (kjer je to ustrezno), ali vrsto osebnega ali potovalnega dokumenta, ki ga je izdala matična država članica, in njegovo serijsko številko. Obrazci bodo vsebovali tudi kontaktne podatke, da bodo lahko države članice izpolnile svojo obveznost obveščanja. Priloge k Direktivi bodo objavljene v Uradnem listu Evropske unije, zato bodo državljanom in nacionalnim organom na voljo v vseh uradnih jezikih EU.

3. Namen sprememb člena 13 je racionalizirati sedanji sistem za izmenjavo informacij o volilnih pravicah mobilnih državljanov EU. Ukrepi, sprejeti v ta namen, vključujejo vzpostavitev edinstvenega nabora podatkov iz Priloge III, ki bo poleg podatkov, ki se trenutno izmenjujejo, vključeval tudi osebno identifikacijsko številko, ki jo je izdala matična država članica (kjer je to ustrezno), ali vrsto osebnega ali potovalnega dokumenta in datum registracije. Poleg tega se spremembe izrecno sklicujejo na elektronska sredstva, ki jih Komisija zagotavlja državam članicam v podporo varnosti izmenjave podatkov. Isti člen omejuje področje uporabe registracije mobilnih državljanov EU v volilni imenik in na seznam kandidatov države članice gostiteljice le na volitve v Evropski parlament, da bi se preprečil izbris iz volilnega imenika za druge volitve. Komisija bo v skladu s postopkom pregleda iz člena 19 pooblaščena za sprejemanje izvedbenih aktov, da bi se opredelile odgovornosti in obveznosti za delovanje nabora varnih orodij.

4. Člen 17 uvaja redno spremljanje izvajanja s strani držav članic in poročanje o njem. Poročila morajo vsebovati ustrezne statistične podatke o udeležbi mobilnih državljanov EU kot volivcev ali kandidatov na volitvah v Evropski parlament. Da bi se lahko bolje ocenilo izvajanje ukrepov iz Direktive, se bo od držav članic pričakovalo, da izboljšajo zbiranje podatkov o številu mobilnih državljanov EU, ki so registrirani kot volivci in kandidati, kjer je to ustrezno, in o številu mobilnih državljanov EU, ki so glasovali. Člen 18 predvideva oceno uporabe Direktive v dveh letih po volitvah v Evropski parlament leta 2029.

5. S členi 9, 10 in 13 je na Komisijo preneseno pooblastilo za sprejemanje delegiranih aktov, s katerimi se bo zagotovilo, da predloge uradnih izjav, ki jih mobilni državljani EU predložijo ob registraciji kot volivci ali kandidati, in nabor podatkov, ki se bodo izmenjevali med državami članicami, še naprej vsebujejo ustrezne informacije. Člen 20 določa pogoje za prenos pooblastila v skladu s členom 290 PDEU.

6. Člen 14 v skladu z načelom nediskriminacije določa, da morajo države članice na volitvah v Evropski parlament mobilnim državljanom EU zagotoviti dostop do enakih sredstev za predčasno glasovanje, glasovanje po pošti, elektronsko glasovanje in spletno glasovanje, kot so na voljo njihovim državljanom.

7. S predlogom se črta izraz „po uradni dolžnosti“ iz člena 9(4) v skladu z določbami splošne uredbe o varstvu podatkov o omejitvah avtomatiziranega sprejemanja odločitev. Poleg tega morajo države članice za zagotovitev dostopa do informacij pod enakimi pogoji, kot veljajo za njihove državljane, mobilne državljane EU obvestiti o njihovem izbrisu iz volilnega imenika, če taka obveznost velja za njihove državljane.